als_Latn dik_Latn sag_Latn
Yoga e të ushqyerit shëndetshëm e kanë pasuruar jetën e Jonida Çepanit dhe tashmë dëshira e saj është të ndajë me të tjerët këtë përvojë të mrekullueshme. E diplomuar në Vjenë të Austrisë, ku ushtroi për shumë vite profesionin e juristes, ajo bën avokaten mbrojtëse të superushqimit dhe praktikës së Ashtanga Yoga-s dhe “padit” jetën e pashëndetshme dhe pasive të njeriut modern. Në këtë artikull shkëputur nga revista LIVING, ajo rendit një sere faktesh në favor të çështjes së saj...
ÇFARË ËSHTË ASHTANGA YOGA?
Ashtanga yoga është një praktikë intensive me një stil të rrjedhshëm në të cilën të njëjtat figura (asana) duhet të kryhen gjithmonë në rend të njëjtë. Kjo krijon një gjendje meditimi. Ashtanga Yoga mund të shpjegohet edhe si meditim në lëvizje (moving meditation). Asanas, ose figurat, kryhen me rrjedhën dinamike. Kujdesi qëndron te frymëmarrja e udhëtimi ndërmjet asanas. Ashtanga yoga është një praktikë e fuqishme, që çon në përmirësimin fizik, mendor dhe e bën njeriun më energjik; pra, rrit mirëqenien. Në përgjithësi, përfitimet fizike shihen menjëherë pas seancës së parë. Trupi ndihet i qetësuar dhe i stërvitur në të njëjtën kohë, muskujt zgjatohen dhe shpina qëndron më drejt.
Përfitimet mendore të Ashtanga Yoga:
Praktika intensive fizike, së bashku me nivelin e përqendrimit që nevojitet për kryerjen e Asanas (figurave të yoga-s) ka një efekt qetësues për mendjen. Pas praktikës ndihesh më i përqendruar dhe i ekuilibruar. Si pasojë, dëshira për sheqer, nikotinë dhe substanca të tjera të ngjashme mund të reduktohet me kalimin e kohës. Praktikimi i Ashtanga yoga kërkon nivel të lartë përqendrimi meqenëse çdo figurë kryhet duke ruajtur një pike përqendrimi. Pra, mendja stërvitet për të qenë e përqendruar gjatë gjithë praktikës së yoga-s. Për këtë arsye është një ushtrim i mirë për mendjen. Kjo lloj yoga rrit vetëdijen, për rrjedhojë edhe produktivitetin; përmirëson çrregullimet e gjumit, përmirëson gjendjen emocionale. Kurse përfitimi kryesor fizik është tonifikimi i trupit. Tonifikimi e zgjatja e muskujve ndodh përmes lëvizjeve sistematike nga figurat (asanas). Zgjatja e musculatures në të gjithë trupin dhe veçanërisht të këmbëve, krahëve dhe shpatullave ndikon në përmirësimin e simptomave negative prej orëve të gjata para kompjuterit. Falë ushtrimeve të Ashtanga Yoga ndodh dhe detoksikimi i trupit. Koordinimi i frymëmarrjes me lëvizjen gjatë gjithë praktikës shkakton djersitje të fortë, që detoksikon trupin. Efekt i dëshirueshëm është dhe rënia në peshë. Nëse ju praktikoheni rregullisht do të vini re një efekt dobësimi në trupin tuaj. Kjo ndodh sepse gjatë praktikës po ndërtoni muskuj, gjë që ul peshën e trupit. Në të njëjtën kohë, praktika e rregullt e Ashtanga yoga redukton dëshirën për sheqer dhe rrit vetëdijen mbi sasinë e ushqimit.
Nga Gentian Minga | Fotografia: Armand Habazaj
als_Latn als_Latn als_Latn als_Latn als_Latn tum_Latn